काहिरा चौक पर प्रदर्शनकारियों का पुलिस से टकराव  
काहिरा के तहरीर चौक पर प्रदर्शनकारियों की पुलिस के साथ झड़प हो गई। प्रदर्शनकारी मिस्र के सैन्य शासकों के आदेश का उल्लंघन कर रहे थे।
काहिरा के तहरीर चौक पर सैकड़ों प्रदर्शनकारियों की दंगा नियंत्रक पुलिस के साथ झड़प हो गई। प्रदर्शनकारी मिस्र के सैन्य शासकों के आदेश का उल्लंघन कर रहे थे। दरअसल, सैन्य शासकों ने पिछले सप्ताह युवा कार्यकर्ताओं के एक हफ्ते तक चले धरने को बलपूर्वक समाप्त करने के बाद तहरीर चौक में किसी भी तरह के प्रदर्शन किए जाने पर रोक लगा दी थी।  प्रदर्शनकारियों ने न सिर्फ इस चौक पर प्रदर्शन किया, बल्कि पुलिस पर बोतल और पत्थर भी फेंके। बाद में इन प्रदर्शनकारियों ने हिंसा रोकने के लिए पुलिस के सामने मानव शृंखला बनाई।  प्रदर्शनकारी नारे लगा रहे थे, लोग तहरीर चौक को वापस पाना चाहते हैं। फरवरी माह में देश के तत्कालीन राष्ट्रपति हुस्नी मुबारक के खिलाफ हुए विद्रोह का केंद्र तहरीर चौक ही था। अंतत: तत्कालीन राष्ट्रपति हुस्नी मुबारक को पद छोड़ना पड़ा था।